Множество миряни изпълваха катедралния храм „Св. св. Кирил и Методий“ в Ловеч, за да отбележат един от най-светлите християнски празници – Рождество Христово. В храма, който наскоро спечели престижния конкурс „Сграда на годината“ за 2017 г., празничната света Литургия оглави Негово Високопреосвещенство Ловчански митрополит Гавриил, а в съслужение участваха прот. Михаил Ковачев (председател на църковното настоятелство при храма) и ставр. ик. Любомир Казашки. В слънчевия празничен ден за молитвеното настроение допринесоха с прекрасните си изпълнения и църковният хор при храма с диригент г-жа Димитрина Дренска.